5 อันดับหนังทำเงินของฮอลลิวูด ประจำช่วงสุดสัปดาห์ที่ 26 กรกฎาคม 2553
ในสัปดาห์ที่สองนี้ Inception สามารถขโมยเงินจากคนดูเพิ่มขึ้นได้อีก 43 ล้านดอลล่าร์ รวมทั้งสิ้นเป็น 143 ล้านดอลล่าร์เรียบร้อยแล้ว
ถึงแม้เวลาจะผ่านไปถึงหกสัปดาห์ แต่เรื่องของของเล่น หรือ Toy Story 3 ที่จงรักภักดีต่อเด็กชายผู้เติบโตกลายเป็นหนุ่มน้อย ยังสามารถยืนหยัดอยู่ในรายชื่อหนัง Top 5 มาได้ และสุดสัปดาห์นี้ก็ยืนย่ำเท้าอยู่ที่เดิม คืออันดับ 5 ส่วน The Sorcerer’s Apprentice หรือลูกศิษย์พ่อมดในยุคศตวรรษที่ 21 ผู้ทำหน้าที่ปกป้องคุ้มครองนครนิวยอร์ค หนังแนว action/adventure ของดิสนีย์เรื่องนี้คลายมนต์ขลังลงเล็กน้อย จากอันดับ 3 ลงมาเป็นที่ 4 ที่เลื่อนอันดับลงมาอย่างเป็นระเบียบเช่นกันคือ Despicable Me การ์ตูนแอนนิเมชั่นแนวเด็กและครอบครัว เรื่องของ Gru จอมวายร้ายผู้วางแผนจะขโมยดวงจันทร์ แต่ Gru ก็ต้องพ่ายแพ้ต่อความใสซื่อ บริสุทธิ์ ไร้เดียงสา และน่ารักของเด็กผู้หญิงสามคนที่อยากเรียก Gru ว่าพ่อ หนังใหม่เรื่องเดียวที่แทรกเข้ามาติดอันดับสอง เป็นแนวสายลับชวนตื่นเต้นระทึกใจที่สะกดเหมือนเกลือ ชื่อ Salt ซึ่งแองเจลิน่า โจลลี่มารับบทสายลับซีไอเอผู้ถูกกล่าวหาว่าเป็นสายลับสองหน้าให้กับรัสเซีย ส่วนอันดับหนึ่งยังคงชื่อเดิม คือ Inception ที่ลีโอนาร์โด ดีแคปปริโอ้ มาในบทนักขโมยความคิด จากการก้าวย่างเข้าไปในความฝันของคน เพื่อนำไอเดียมาใช้ประโยชน์ทางธุรกิจ และในสัปดาห์ที่สองนี้ Inception สามารถขโมยเงินจากคนดูเพิ่มขึ้นได้อีก 43 ล้านดอลล่าร์ รวมทั้งสิ้นเป็น 143 ล้านดอลล่าร์เรียบร้อยแล้ว